Universis presentes litteras inspecturis, nos Guido de Castro Novo, decanus, et capitulum Eduense, notum facimus, videlicet nos capitulum predictum quod nos diligenter tractatibus pluries inter nos et predictum decanum habitis super construendis quibusdam aulis in villa de Beligneio super Hoscaram, que villa est nostre ecclesie Eduensis, in loco ubi consuevit in ea mercatum teneri, tandem die veneris in crastino festi beati Johannis Baptiste, in nostra generali capitulo existentes, deliberatione maxima prehabita, consideravimus dicte Eduensi ecclesie fore multipliciter fructuosum quod in loco predicto construerentur aule predicte et edificarentur, verum cum sine alienatione aliqua bonorum immobilium dicte nostre ecclesie Eduensis dictas aulas construere non possemus, a prefato Guidone, decano nostro, sexentas libras Turonensium recepimus et habuimus, quas nobis deliberavit et tradidit idem Guido, decanus, pro utilitate nostre ecclesie predicte in constructione et edificatione dictarum aularum infra festum Omnium Sanctorum, quod erit anno Domini millesimo trecentesimo sexto, convertendas, infra quod festum, nos capitulum predictum dictas aulas perficere teneamur: pro quibus sexcentis libris, nos predictum capitulum damus et concedimus eidem Guidoni, decano nostro, viginti libras Parisiensium, pro tempore currentium, annui et perpetui redditus percipiendas et habendas annis singulis imperpetuum super aulas et mercatum predictas et super redditus, exitus et proventus earumdem, a festo Omnium Sanctorum predicto ab ipso Guidone, decano, quamdiu vitam duxerit in humanis, et post ejus decessum secundum quod ab ipso decano fuerit ordinatum. Nos vero predictus Guido, decanus, de predictis viginti libris Parisiensium annui et perpetui redditus a dicto capitulo nobis ex predicta causa concessis et datis disponimus et ordinamus in hunc modum: videlicet, quod perceptione et levatione earumdem nobis ad vitam nostram duntaxat annis singulis reservata, post decessum nostrum dicte viginti libre Parisiensium annui et perpetui redditus in anniversariis que fient in nostra ecclesia Eduensi singulis annis pro nobis et pro bone memorie carissimo quondam fratre nostro, domino Clarambaudo, quondam decano Eduensi, inter canonicos, presbiteros et clericos dicte ecclesie Eduensi qui in dictis anniversariis presentes interfuerint distribuantur et dividantur, ut moris est distributiones fieri in ceteris anniversariis in in ecclesia memorata. Nos vero capitulum predictum dictam ordinationem dicti decani volumus, concedimus et etiam approbamus et bona fide promittimus adimplere. Et si contingeret, quod absit, quod de dictis aulis et mercato non perciperemus tot redditus, exitus et proventus quod exinde possint dicte distributiones solvi, fieri et impleri, nos de aliis bonis ecclesie nostre predicte ipsas distributiones faciemus et omnia et singula premissa de bonis aliis dicte ecclesie Eduensis adimplebimus, ut superius extitit ordinatum, et de premissis omnibus et singulis tenendis et firmiter adimplendis nos et successores nostros, redditus, exitus et proventus dictarum aule et mercati presentes et futuros ac omnia bona dicte ecclesie Eduensis dicto decano specialiter et generaliter obligamus. In quorum omnium robur et testimonium, nos Guido, decanus, et capitulum predicti sigillum sancti Nazarii Eduensis, quo utimur, litteris presentibus duximus apponendum. Datum et actum in nostro generali capitulo predicto, die veneris supradicta, anno Domini millesimo tricentesimo quinto.